**שרי אוצר כמקבלי החלטות- השפעת משתנים אישיים על דרכי ניהול החוב הלאומי של מדינות.**

גובה החוב הלאומי והשינויים החלים בו מהווה נושא ותיק במחקר הכלכלי. עבודות של רוביני וזקס (1989), אדין ואולסון (1991) והלברג ו-וולף (2008) בדקו ביסודיות את המשתנים הכלכליים המשפיעים על שינויים בחוב הלאומי. משתנים כגון שיעור האבטלה, שער הריבית, קצב הצמיחה ופתיחות למסחר בינלאומי הוכחו כמשפיעים במחקרים אלה ואחרים. מחקרים חדשים מוסיפים למודל הכלכלי משתנים של התנהגות פוליטית האמורים להשפיע על קצב שינוי החוב. יתר על כן, חוקרים כמו ביסלי ומוטנלבו (2011) גולמן ו-ואובל (2007) ממליצים לבדוק גם את השפעת הרקע והניסיון של מנהיגי הכלכלה ובכללם ראשי ממשלה וראשי הבנק המרכזי.

כאמור, מחקרים קודמים הקדישו תשומת לב לתפקידו של רוה"מ בהחלטות על גובה הגירעון התקציבי. אבל סוואנק (2002) מציין שמינוי של שר אוצר קונסרבטיבי גורם בהמשך ריסון תקציבי. גם ואן-דר-פלוג (2010) מזכיר זאת אבל מוסיף ששר האוצר זקוק לגיבוי מרוה"מ. בשני המקרים מוצג שר האוצר כבעל כוח פוליטי המתמקח עם שרים אחרים כדי לרסן את ההוצאה הממשלתית.

בעבודה זו נוסיף ונבחן איך משפיע הרקע האישי של שר האוצר על היקף החוב הלאומי ושינויים החלים בו. הכוונה היא לבדוק, באופן אמפירי, את מה שמכונה "השערת פרנקל". השערה זו טוענת שלרקע האישי של שר האוצר, במדינות דמוקרטיות, יש השפעה רבה על משתנים מאקרו-כלכליים מעבר למשתנים הכלכליים הרגילים. ספציפית, נטען כי "שר אוצר אשר לא היה חבר פרלמנט, לא היה חבר ממשלה והוא גם לא כלכלן בהכשרתו איננו יכול להצליח בקדנציה הראשונה שלו כשר אוצר".

לצורך בדיקת "השערת פרנקל" נעשה שימוש בנתונים אישיים של כ-150 שרי אוצר אשר כיהנו ב-16 מדינות (כולל ישראל) ב-35 השנים האחרונות. נתונים אלה מוסיפים על ממצאי מחקרים קודמים ומאשרים לפחות חלק מהשערת פרנקל. מתברר שלניסיון הפוליטי של שר האוצר יש בהחלט השפעה על התפתחות החוב הציבורי. מדובר גם בניסיון בתור שר אוצר וגם בניסיון פוליטי קודם. לשניהם יש השפעה מובהקת על התפתחות החוב. מאידך לסוג הרקע האקדמי וגם לניסיון בעבודה קודמת (מחוץ למסגרת המפלגתית) אין השפעה מהותית. גם לרקע האידיאולוגי של השר המכהן אין השפעה משמעותית. בהמשך נברר גם מה תורם הקשר בין שר האוצר לראש הממשלה לתוצאות מאקרו כלכליות בכלל ולשינויים בגירעון התקציבי בפרט.